Hvad der skulle være en afslappet afslutning på et kursusforløb med arbejdspladsen endte onsdag sidst på eftermiddagen i en tragedie, da en 41-årig mand druknede i et badebassin i wellness-anlægget på Hotel Viking i Sæby. Det bekræfter hotellets direktør Brian Fabricius over for TV2 Nord. Manden overlevede ifølge vagtchef ved Nordjyllands Politi René Kortegaard, men var i kritisk tilstand og kom umiddelbart efter i respirator. Torsdag eftermiddag kan vagtchef ved Nordjyllands Politi Poul Fastergaard oplyse, at manden er afgået ved døden. Der blev ringet 112 klokken 17.39, og det er endnu uklart, hvordan ulykken kunne ske. Hverken politiet eller hoteldirektøren kan oplyse nærmere om hændelsesforløbet. Var på kursus med sit arbejde - Han var på hotellet i forbindelse med et kursusforløb, og derfor skal Arbejdstilsynet nu kigge på omstændighederne omkring ulykken, lyder det fra en tydeligt berørt hoteldirektør. - Det rammer  selvfølgeligt både de øvrige gæster, personalet og mig selv meget hårdt, når den slags sker, siger han. Hotellet fik onsdag ved 21.30-tiden assistance fra en krisepsykolog, der var på stedet for hotellets personale. Det er endnu uklart, hvornår hændelsesforløbet i forbindelse med ulykken er klarlagt.
En 41-årig mand druknede onsdag sidst på eftermiddagen ved en ulykke på Hotel Viking i Sæby. Manden var i kritisk tilstand efter ulykken og er torsdag eftermiddag afgået ved døden.